বিয়ে ভাঙতেই মুখ খুললেন পলাশ! স্মৃতিকে নিয়ে কী বললেন? দেখে নিন

ওয়েব ডেস্ক: স্থগিত নয়, স্মৃতি ও পলাশের বিয়ে (Wedding) বাতিলই হয়েছে। রবিবার সকালেই একথা স্পষ্টভাবে জানিয়ে দিয়েছে বিশ্বজয়ী ক্রিকেটার স্মৃতি মন্ধানা (Smriti Mandhana)। আর এবার বিয়ে ভাঙা নিয়ে মুখ খুললেন সুরকার পলাশ মুছল (Palash Muchhal)। স্মৃতির মতো তিনিও সোশ্যাল মিডিয়ায় একটি লম্বা পোস্ট করে জানিয়েছেন একথা। সেই সঙ্গে তাঁদের বিয়ে নিয়ে জল্পনা ও নানা গুজব ছড়ানো নিয়েও বড় মন্তব্য করেছেন পলাশ মুছল।

স্মৃতির পর রবিবারই নিজের ইনস্টাগ্রাম হ্যান্ডেল থেকে একটি স্টোরি শেয়ার করেছেন পলাশ। তাতে তিনি লিখেছেন, ‘আমি আমার জীবনে এগিয়ে যাওয়ার সিদ্ধান্ত নিয়েছি এবং এই ব্যক্তিগত সম্পর্ক থেকে সরে দাঁড়াচ্ছি। জীবনের সবচেয়ে কঠিন সময়ের মধ্যে দিয়ে যাচ্ছি। তবে নিজের বিশ্বাস আঁকড়ে ধরে আমি এই সময়টাকে কাটিয়ে দেব।’

আরও পড়ুন: শেষমেশ পলাশের সঙ্গেই বিয়ে? জল্পনায় ইতি টানলেন স্মৃতি মন্ধানা

এই আবেগী কথার সঙ্গে সুরকার পলাশ মুছল একই পোস্টে আরও লিখেছেন যে, যারা তাঁর বিরুদ্ধে মিথ্যা বা মানহানিকর তথ্য ছড়াচ্ছেন, তাঁদের বিরুদ্ধে কড়া আইনি ব্যবস্থা নেওয়া হবে। তিনি লিখেছেন, ‘মিথ্যা প্রচার চালানো ব্যক্তিদের বিরুদ্ধে আমার টিম কঠোর আইনি ব্যবস্থা নেবে। কঠিন সময়ে যারা পাশে দাঁড়িয়েছেন, তাঁদের ধন্যবাদ।’

উল্লেখ্য, ২৩ নভেম্বর মহারাষ্ট্রের সাংলিতে স্মৃতি ও পলাশের বিয়ে হওয়ার কথা ছিল। কিন্তু বিয়ের দিনই আচমকা অসুস্থ হয়ে হাসপাতালে ভর্তি হন স্মৃতির বাবা, শ্রীনিবাস মন্ধানা। কয়েক ঘণ্টার মধ্যেই একই কারণে হাসপাতালে ভর্তি হন পলাশ নিজেও। তারপরই স্থগিত হয় তাঁদের বিয়ে। তারপর থেকে নানা টানাপোড়েন, জল্পনা শুরু হয় এবং শেষমেশ স্মৃতি এবং পলাশ দুজনেই জানিয়ে দিলেন যে, তাঁদের বিয়েটা আরও হচ্ছে না।